Un bărbat din judeţul Braşov a descoperit, miercuri, o bombă de aviaţie de 50 de kilograme în timp ce ara un teren cu tractorul, pirotehniştii deplasându-se la faţa locului pentru a detona proiectilul.

Foto: ISU Brașov

Bomba a fost descoperită pe un câmp dintre localităţile Codlea şi Hălchiu, de către un bărbat care ara un teren cu tractorul, după ce una dintre roţile utilajului s-a blocat în proiectil, potrivit reprezentanţilor Inspectoratului pentru Situaţii de Urgenţă (ISU) Braşov.

Bărbatul a sunat la numărul de urgenţă 112, iar la faţa locului s-a deplasat o echipă de pirotehnişti care va detona proiectilul.

Potrivit reprezentanţilor ISU Braşov, este vorba despre o bombă de aviaţie de aproximativ 50 de kilograme care datează din Al Doilea Război Mondial.

Sursa: News.ro